Ομπάμα: Θρίαμβος της δημοκρατικής θέλησης του λαού η σύλληψη Γκμπαγκμπό στην Ακτή Ελεφαντοστού
ο Αλασσάν Ουαττάρα ζητά παραπομπή του Γκμπαγκμπό στη δικαιοσύνη
Ο Πρόεδρος της Ακτής του Ελεφαντοστού, Αλασάν Ουαττάρα, δήλωσε ότι θα ζητήσει από τον Υπουργό Δικαιοσύνης της χώρας να αρχίσει νομική διαδικασία σε βάρος του συλληφθέντος πρώην Προέδρου, Λωράν Γκμπαγκμπό. Ο Πρόεδρος Ομπάμα χαρακτήρισε την σύλληψη του Λωράν Γκμπαγκμπό, «θρίαμβο για την δημοκρατική θέληση του λαού της Ακτής Ελεφαντοστού». Ανακοίνωση του κ. Ομπάμα αναφέρει ότι ο λαός της Ακτής Ελεφαντοστού έχει τώρα την ευκαιρία να ανακτήσει τον έλεγχο της χώρας του και να οικοδομήσει μια ευημερούσα οικονομία. Νωρίτερα και η Υπουργός εξωτερικών των ΗΠΑ, Χίλαρυ Κλίντον, δήλωσε ότι η σύλληψη του κ. Γκμπαγκμπό δείχνει σε «τυράνους» και «δικτάτορες» ότι θα υπάρξουν συνέπειες αν προσπαθήσουν να αγκιστρωθούν στην εξουσία. «Οι ηγέτες δεν πρέπει να περιφρονούν την φωνή του λαού τους μετά από ελεύθερες εκλογές», δήλωσε η κ. Κλίντον. Επίσης ο Γάλλος Πρόεδρος, Νικολά Σαρκοζί, είχε μακροσκελή τηλεφωνική συνδιάλεξη με τον νεοεκλεγέντα Πρόεδρο της Ακτής Ελεφαντοστού, Αλασσάν Ουαττάτα. Στο μεταξύ, ο Πρόεδρος της Ακτής του Ελεφαντοστού, Αλασάν Ουαττάρα, δήλωσε ότι θα ζητήσει από τον Υπουργό Δικαιοσύνης της χώρας να αρχίσει νομική διαδικασία σε βάρος του συλληφθέντος πρώην Προέδρου, Λωράν Γκμπαγκμπό. Σε τηλεοπτικό του διάγγελμα ο κ. Ουαττάρα επεσήμανε ότι αρχίζει μια νέα εποχή ελπίδας για την Ακτή του Ελεφαντοστού και ζήτησε απ’ τους συμπατριώτες του να διατηρήσουν την ψυχραιμία τους έτσι ώστε η ηρεμία να επιστρέψει στη χώρα. Νωρίτερα ο κ. Γκμπαγκμπό είχε ζητήσει τερματισμό των εχθροπραξιών στη χώρα του σε σύντομη εμφάνιση του στον τηλεοπτικό σταθμό του κ. Ουατάρα, λίγες ώρες μετά την σύλληψη του από την προεδρική κατοικία στο Αμπιτζάν. Μαχητές του κ. Ουατάρα και ειδικές δυνάμεις του γαλλικού στρατού εισέβαλλαν στην προεδρική κατοικία μετά από επιθέσεις που πραγματοποίησαν ελικόπτερα των γαλλικών ενόπλων δυνάμεων και των ΗΕ. Ο Λωράν Γκμπαγκμπό είχε οχυρωθεί μέσα στην κατοικία με μια ομάδα πιστών μαχητών του. Ο κ. Γκμπαγκμπό αρνούνταν τους τελευταίους μήνες να παραδώσει την εξουσία στον κ. Ουατάρα ο οποίος έχει αναγνωρισθεί από τα ΗΕ ως ο νικητής των προεδρικών εκλογών του περασμένου Νοεμβρίου. Ο κ. Γκμπαγκμπό και η σύζυγος του Σιμόν κρατούνται τώρα στο αρχηγείο του κ. Ουατάρα, που στεγάζεται σε ξενοδοχείο στο Αμπιτζάν. Ο επικεφαλής της ειρηνευτικής αποστολής των ΗΕ, Άλεν Λίροϊ, ανέφερε ότι ο κ. Γκμπαγκμπό κρατείται από τις δυνάμεις του κ. Ουατάρα αλλά ζήτησε και έλαβε την προστασία των ΗΕ.